***Η Εικόνα του παρελθόντος.* Το Εθνικό Αρχαιολογικό Μουσείο και οι προκλήσεις της εποχής μας**

 Ευχαριστούμε την Οργανωτική Επιτροπή και το Εργαστήριο Τεχνών και Πολιτιστικής Διαχείρισης του Τμήματος Επικοινωνίας και Μέσων Μαζικής Ενημέρωσης του Εθνικού και Καποδιστριακού Πανεπιστημίου Αθηνών

 για την πρόσκληση στην τόσο ενδιαφέρουσα αυτή διημερίδα και για τη δυνατότητα που μας προσφέρει να παρουσιάσουμε το Εθνικό Αρχαιολογικό Μουσείο, τις δράσεις και τους τρόπους με τους οποίους προβάλλει την εικόνα της Ελλάδας και την εικόνα του παρελθόντος στο άκρως απαιτητικό πλαίσιο της εποχής μας.

 Το Εθνικό Αρχαιολογικό Μουσείο ιδρύθηκε στα τέλη του 19ου αιώνα. Η ιστορία της ανάπτυξης των κτηριακών του υποδομών και της σύστασης και εξέλιξης των συλλογών του με αρχαιότητες από όλη την επικράτεια συμβαδίζει με τα σημαντικότερα γεγονότα που σφράγισαν την πορεία και την εικόνα της σύγχρονης Ελλάδας. Αυτός είναι ίσως και ο κυριότερος λόγος που το μεγαλύτερο και σημαντικότερο δημόσιο αρχαιολογικό μουσείο της χώρας, ταυτίζεται στη συλλογική μας συνείδηση ως «το δικό μας μουσείο».

 Σήμερα στους εκθεσιακούς του χώρους παρουσιάζονται αρχαιότητες από όλη την Ελλάδα, την Κύπρο, τη Μικρά Ασία, τη Συρία, την Παλαιστίνη, την Αίγυπτο, τη Σικελία, την Κάτω Ιταλία και την Ετρουρία σε ένα μεγάλο φάσμα κατηγοριών και σε ένα χρονολογικό εύρος που ξεκινά από την 7η χιλιετία π.Χ. και καταλήγει στον 5ο αιώνα μ.Χ. Το γεγονός αυτό επιτρέπει την πολυδιάστατη εικόνα και ερμηνεία του αρχαιολογικού παρελθόντος στο μεγαλύτερο μέρος της εξάπλωσης του Ελληνικού πολιτισμού.

Η αποστολή του Εθνικού Αρχαιολογικού Μουσείου σύμφωνα με το θεσμικό πλαίσιο της λειτουργίας του είναι η φύλαξη, η συντήρηση, η μελέτη και η προβολή του αρχαιολογικού πολιτιστικού αποθέματος. Η φύλαξη (εκτός από τους χώρους διοίκησης) αφορά στα 9.500 τ.μ. της μόνιμης έκθεσης και στα 3.500 τ.μ. του «αθέατου μουσείου» που απλώνεται στα υπόγεια. Σημειώνουμε ότι στους αποθηκευτικούς χώρους φυλάσσονται πάνω από 200.000 αρχαία αντικείμενα οργανωμένα κατά είδος, υλικό και προέλευση.

Το έργο της συντήρησης ασκείται από το Τμήμα Συντήρησης που περιλαμβάνει τα πλήρως εξοπλισμένα εργαστήρια συντήρησης αγγείων, μετάλλων, γλυπτών, εκμαγείων, οργανικών υλών, χαρτιού και αρνητικών φωτογραφιών καθώς και το εργαστήριο φυσικών και χημικών ερευνών και αρχαιομετρίας.

Η μελέτη των αρχαιοτήτων υποστηρίζεται ένθερμα από το προσωπικό του Εθνικού Αρχαιολογικού Μουσείου που διευκολύνει καθημερινά δεκάδες ερευνητές από όλο τον κόσμο. Αξίζει να σημειωθεί ότι την τελευταία πενταετία εξυπηρετήθηκαν 285 ερευνητικά προγράμματα από όλη την Ελλάδα και το εξωτερικό.

Η επιτυχής τέλος και ολοκληρωμένη προβολή της ***εικόνας του παρελθόντος*** πραγματοποιείται με την μόνιμη έκθεση, τις περιοδικές εκθέσεις και τις λοιπές δράσεις.

Η μόνιμη έκθεση του Εθνικού Αρχαιολογικού Μουσείου καταλαμβάνει δυο ορόφους, μοιράζεται σε 60 αίθουσες και υπόσχεται συναρπαστικά ταξίδια στο χρόνο, πρωτόγνωρες συγκινήσεις και προσωπικούς επαναπροσδιορισμούς στον επισκέπτη που επιθυμεί να παραδοθεί στη γοητεία των συλλογών του.

Στη συλλογή των προϊστορικών αρχαιοτήτων νοιώθουμε να αγγίζουμε την άκρη του νήματος της ανθρώπινης παρουσίας στην ελλαδικό χώρο καθώς περιηγούμαστε στα μοναδικά νεολιθικά σύνολα από το Σέσκλο και το Διμήνι της Θεσσαλίας. Στην αίθουσα του Κυκλαδικού πολιτισμού ερχόμαστε σε επαφή με τους πρώτους θαλασσοπλόους του Αιγαίου και χαιρόμαστε τη μεγαλύτερη και σπανιότερη συλλογή κυκλαδικών ειδωλίων στον κόσμο. Στην αίθουσα της Θήρας βιώνουμε στιγμές ύψιστης αισθητικής απόλαυσης μπροστά στην τοιχογραφία της Άνοιξης. Θαυμάζουμε τα πολύτιμα χρυσά και νοιώθουμε δέος μπροστά στα όπλα των Μυκηναίων ενώ ανακαλύπτουμε έναν ολόκληρο κόσμο σκύβοντας πάνω στις πήλινες πινακίδες της γραμμικής Β΄ γραφής από την Πύλο.

Χίλια μοναδικά έργα από την πρώιμη αρχαϊκή περίοδο μέχρι την ύστερη αρχαιότητα μας περιμένουν στη συλλογή των γλυπτών που φιλοξενείται σε 30 αίθουσες. Στους μελετητές της αρχαίας ελληνικής τέχνης είναι γνωστό ότι η συλλογή των αρχαϊκών γλυπτών του Εθνικού Αρχαιολογικού Μουσείου είναι η μεγαλύτερη στον κόσμο. Στη συλλογή των γλυπτών όμως, συχνάζουν και όσοι επιθυμούν να προσεγγίσουν την ουσία και το νόημα έξοχων έργων που συνδέονται άμεσα ή έμμεσα με υψηλές δημιουργίες κορυφαίων καλλιτεχνών, όπως ο Φειδίας, ο Αγοράκριτος, ο Πολύκλειτος, ο Πραξιτέλης και ο Σκόπας.

Η συλλογή μεταλλοτεχνίας περιλαμβάνει 1.670 αρχαία αγάλματα και έργα μικροτεχνίας, κατασκευασμένα κυρίως από χαλκό. Ο Ποσειδώνας από το Αρτεμίσιο, το Παιδί του Μαραθώνα και ο Έφηβος των Αντικυθήρων προσελκύουν καθημερινά τα βλέμματα θαυμασμού όλων των επισκεπτών, ενώ άμετρο σεβασμό για την ανθρώπινη διάνοια προκαλεί ο μηχανισμός των Αντικυθήρων, ο αρχαιότερος αστρονομικός και ημερολογιακός μηχανικός υπολογιστής στον κόσμο.

Για τον εκπαιδευτικό της χαρακτήρα διακρίνεται η συλλογή αγγείων και μικροτεχνίας, μία από τις από τις πληρέστερες και σπουδαιότερες στον κόσμο. Πεντέμισι χιλιάδες εκθέματα, καταταγμένα κατά ιστορική περίοδο και εργαστήρια μας επιτρέπουν να κατανοήσουμε την εξέλιξη της κεραμικής τέχνης και της αττικής αγγειογραφίας. Η ίδια συλλογή προσφέρει μια συναρπαστική περιήγηση σε μεγάλα ελληνικά ιερά και μια συγκλονιστική επαφή με τα έργα πρωτότυπης ζωγραφικής του 6ου αι. π.Χ. από το σπήλαιο στον Πιτσά της Κορινθίας.

Από τις πληρέστερες στον κόσμο θεωρείται και η συλλογή των πήλινων ειδωλίων που εντυπωσιάζει για την πλούσια θεματολογία της. Μικρότερη αλλά όχι λιγότερο σημαντική είναι η συλλογή των χρυσών κοσμημάτων που προέρχονται από διάφορες περιοχές της Ελλάδας, ενώ στη συλλογή των γυάλινων αγγείων αντιλαμβανόμαστε την εξέλιξη της υαλουργίας από τους γεωμετρικούς μέχρι τους ύστερους βυζαντινούς χρόνους.

Στη συλλογή των Κυπριακών αρχαιοτήτων αφουγκραζόμαστε με τη βοήθεια αντιπροσωπευτικών έργων αγγειογραφίας, γλυπτικής και κοροπλαστικής την ιστορία του νησιού από την πρώιμη εποχή του χαλκού ως τους ρωμαϊκούς χρόνους, ενώ στη συλλογή των Αιγυπτιακών αρχαιοτήτων έχουμε την ευκαιρία να ταξιδέψουμε στη γη του Νείλου με τη βοήθεια 8.300 αρχαίων που ξεχωρίζουν για την ποιότητα και τη σπανιότητά τους. Στην κατοχή τέλος του Εθνικού Αρχαιολογικού Μουσείου έχουν περιέλθει με δωρεά τα αξιόλογα αρχαία έργα δύο σημαντικών ιδιωτικών συλλογών, της Ελένης Σταθάτου και του Μιχαήλ Βλαστού.

Οι περιοδικές εκθέσεις

Το Εθνικό Αρχαιολογικό Μουσείο εφαρμόζει ένα τακτικό πρόγραμμα περιοδικών εκθέσεων. Με τον τρόπο αυτό εμπλουτίζει τη θεματολογία του και ανανεώνει το ενδιαφέρον του κοινού. Η τελευταία περιοδική έκθεση «Το ναυάγιο των Αντικυθήρων: το πλοίο-οι θησαυροί-ο μηχανισμός», προσέλκυσε πάνω από 800.000 επισκέπτες και ετοιμάζεται τώρα να ταξιδέψει στο αρχαιολογικό μουσείο της Βασιλείας.

Το εκθεσιακό μας πρόγραμμα για τον επόμενο χρόνο θα εστιάσει στον εορτασμό των 150 χρόνων από τη θεμελίωση του μουσείου (1866-2016), προσεγγίζοντας το θέμα ποικιλοτρόπως. Την έναρξη θα κάνει η νέα περιοδική έκθεση που προγραμματίζεται να ανοίξει μέσα στον Ιούνιο και έχει τίτλο « Ένα όνειρο ανάμεσα σε υπέροχα ερείπια.Περίπατος στην Αθήνα των περιηγητών, 17ος-19ος αιώνας». Η έκθεση αποτελεί συνδιοργάνωση του Εθνικού Αρχαιολογικού Μουσείου με τη Βιβλιοθήκη της Βουλής των Ελλήνων. Μέσα από ένα νοερό περίπατο που συνδυάζει εικόνες της Αθήνας, όπως αποτυπώθηκαν από τους ξένους περιηγητές, με αρχαία έργα που βρέθηκαν στους ίδιους χώρους, φιλοδοξούμε να αναδείξουμε το πολιτισμικό κλίμα στο οποίο γεννήθηκε η αγάπη για την αρχαιότητα και η ανάγκη για την ίδρυση του Εθνικού Αρχαιολογικού Μουσείου.

Η δράση όμως του ΕΑΜ στον τομέα των περιοδικών εκθέσεων δεν περιορίζεται εντός των τειχών. Από το 2009 έως σήμερα το Μουσείο συμμετείχε σε 35 περιοδικές εκθέσεις μεγάλων ευρωπαϊκών και αμερικανικών μουσείων δανείζοντας προσωρινά περισσότερα από 800 αρχαία αντικείμενα. Σημαντική είναι επίσης η συμμετοχή του Μουσείου στις μεγάλες Ελληνικές διοργανώσεις, όπως η έκθεση “Nautilus: Navigating Greece” που διοργανώθηκε στις Βρυξέλλες (2014) στο πλαίσιο της Ελληνικής Προεδρίας στην Ευρωπαϊκή Ένωση, η έκθεση “Heaven and Earth-Art of Byzantium from Greek Collections” που ταξίδεψε στην Ουάσιγκτον, το Λος Άντζελες και το Σικάγο (2014-15) και η έκθεση “The Greeks: Agamemnon to Alexander the Great” (2014-16) που παρουσιάσθηκε στο Μόντρεαλ και θα συνεχίσει το ταξίδι της στην Οτάβα, το Σικάγο και την Ουάσιγκτον.

Θα κλείσω την παρουσία του ΕΑΜ στον κόσμο με την έκθεση “Θεοί, ήρωες και αθλητές – η εικόνα του σώματος στην αρχαία Ελλάδα” που συνδιοργανώσαμε με το Περιφερειακό Αρχαιολογικό Μουσείο στην Αλκαλά της Μαδρίτης. Το ΕΑΜ συμμετέχει με 36 αρχαία έργα. Η έκθεση παρουσιάζει μια πολύ ιδιαίτερη πτυχή της αρχαίας ελληνικής κοινωνίας με βαθύτατες επιδράσεις στη δυτική πολιτιστική κληρονομιά. Αυτός είναι ίσως ένας από τους βασικούς λόγους της επιτυχίας της και της θετικής προβολής της από τα ΜΜΕ της Ισπανίας.

Από τα μουσεία του κόσμου και την προβολή της εικόνας της Ελλάδας στο εξωτερικό ας επιστρέψουμε στις λοιπές δράσεις του μουσείου, στη συνεισφορά του στην κοινωνία και στο διάλογο που επιδιώκουμε να αναπτύσσουμε καθημερινά με τους επισκέπτες μας. Τα Εκπαιδευτικά προγράμματα του ΕΑΜ φιλοδοξούν να γεφυρώσουν το χθες με το σήμερα, προσφέρουν πολύπλευρες βιωματικές εμπειρίες και υποστηρίζουν τους συμμετέχοντες στην προσπάθειά τους να προσεγγίσουν τον αρχαίο ελληνικό κόσμο και να αρθρώσουν τη δική τους ερμηνεία για το πόσο σημαντικός είναι σήμερα για τον καθένα από εμάς. Τα τελευταία δέκα χρόνια έχουν αναπτυχθεί 35 εκπαιδευτικά προγράμματα, στα οποία έχουν συμμετάσχει πάνω από 30.000 άτομα. Τα εκπαιδευτικά προγράμματα και οι εκπαιδευτικές εκδηλώσεις του Μουσείου αφορούν σε όλες τις σχολικές βαθμίδες, απευθύνονται σε οικογένειες, ενήλικες και ειδικές ομάδες κοινού, ΑμεΑ, διαπολιτισμικές ομάδες, άτομα σε απεξάρτηση από τη χρήση ουσιών, φυλακισμένους, χρόνια πάσχοντες και ψυχικά ασθενείς. Ιδιαίτερα αγαπητό είναι και το Παραμύθι της Κυριακής που από το 2004 ως σήμερα συνεχίζει να ξετυλίγει στα μάτια των παιδιών δεκάδες μύθους και λαϊκά παραμύθια, εμπλέκοντας στην αφήγηση τα εκθέματα του Μουσείου.

Μια επίσης επιτυχημένη δράση του Εθνικού Αρχαιολογικού Μουσείου είναι το «Αθέατο Μουσείο». Κάθε δύο μήνες ένα άγνωστο στο κοινό αντικείμενο αναδύεται από τις αποθήκες και παρουσιάζεται στην έκθεση του μουσείου για πρώτη φορά. Μετά το *«δαχτυλίδι του Θησέα»* και την *Αιγυπτία γάτα «Μίου»* το Αθέατο Μουσείο φιλοξενεί την «*Άρτεμη από τη θάλασσα»*, ένα χάλκινο αγαλμάτιο της θεάς, που βρέθηκε στο θαλάσσιο χώρο της Μυκόνου. Η επιτυχία της δράσης οφείλεται στο στοιχείο της έκπληξης αλλά και στον ανοιχτό διάλογο που προσφέρει σε προκαθορισμένες ημερομηνίες ανάμεσα στους αρχαιολόγους του μουσείου και στους επισκέπτες.

 Ο διάλογος μας με την κοινωνία και η επιθυμία να προβάλλουμε την εικόνα του παρελθόντος και να την γεφυρώσουμε με το σήμερα στο άκρως απαιτητικό πλαίσιο της εποχής μας εκφράζεται και με πολλούς ακόμη τρόπους. Το μουσείο διαθέτει πολύ συχνά τους χώρους του για διαλέξεις**,** αλλά και για την παρουσίαση σύγχρονων εικαστικών εκθέσεων, θεατρικών και μουσικών δρώμενων σε καλλιτέχνες που δημιουργούν με έμπνευση από τις μοναδικές συλλογές του.

 Το Καφέτου μουσείου λειτουργεί ως αγορά ιδεών και φιλοξενεί εκθέσεις σύγχρονης τέχνης. Η εταιρεία των φίλων του μουσείουπου υποστηρίζει εδώ και 81 χρόνια με ενθουσιασμό τις δράσεις μας, μας φέρνει νέους φίλους.

Ο ιστότοποςτου μουσείου [**http://www.namuseum.gr/**](http://www.namuseum.gr/) ο οποίος από το 2008 κ.ε. συμπληρώνει τη μουσειακή εμπειρία των επισκεπτών, επικαιροποιείται συνεχώς και εμπλουτίζεται. Δείτε τα όμορφα video με την πρωτότυπη μουσική που συνοδεύουν το εύρημα του μήνα!

Το blog του μουσείου <https://all4nam.wordpress.com/>φέρνει γρήγορες ειδήσεις και διατηρεί ανοιχτό διάλογο με την κοινωνία μέσω των σχολίων. Με τις θεματικές κατηγορίες **πίσω από τη σκηνή** και **προσεχώς** γεφυρώνουμε και το τελευταίο εμπόδιο που μας χωρίζει από τους επισκέπτες μας και παρουσιάζουμε τους αθέατους πρωταγωνιστές, τους ανθρώπους του μουσείου και τη δουλειά τους σε χώρους μη επισκέψιμους, όπως τα εργαστήρια και τις αποθήκες.

Σημαντικό ρόλο στην προβολή των δράσεων του Εθνικού Αρχαιολογικού Μουσείου παίζουν τέλος τα Μέσα Μαζικής Ενημέρωσης, ο έντυπος καθημερινός και περιοδικός τύπος, οι ιστότοποι και οι ραδιοτηλεοπτικοί σταθμοί, ελληνικοί αλλά και ξένοι που ενδιαφέρονται για τις συλλογές του μουσείου και τον ελληνικό πολιτισμό.

Με όλα αυτά το ΕΑΜ, διατηρεί ζωντανή τη σχέση του με το κοινό και με τους επισκέπτες του που έρχονται από όλα τα μέρη του κόσμου και ξεπερνούν τους 450.000 κάθε χρόνο.

Η ανάλυση 1000 σχολίων από το βιβλίο επισκεπτών σε επτά διαφορετικές γλώσσες (Ελληνικά, Αγγλικά, Γαλλικά, Ισπανικά, Ιταλικά, Πορτογαλικά και Γερμανικά) δείχνει ότι οι επισκέπτες μας αντιλαμβάνονται θετικά το ρόλο και την προσφορά του ΕΑΜ σε θέματα σχετικά με την ιστορία και τον πολιτισμό, την ομορφιά και την αισθητική, την επιστροφή των Μαρμάρων του Παρθενώνα, τη διάσταση του χρόνου, την ελληνική τέχνη και αρχαιολογία και τη διατήρηση της πολιτιστικής κληρονομιάς.

Tα εγκάρδια ευχαριστώ που αποτυπώνονται στις γλώσσες του κόσμου είναι για μας η ανταμοιβή μας!

Μαρία Λαγογιάννη-Γεωργακαράκου

Δέσποινα Καλεσοπούλου

Κώστας Πασχαλίδης